Koevert tot koevert word seën uitgedeel | Netwerk24
Deur Elretha Britz 18 September 2020 14:07
Donnalee Roberts Foto: Verskaf
Dié "grap" het geblyk 'n hele R10 000 te wees uit dankbaarheid vir wat Liezel McLennan vir oud en jonk, mens en dier doen. McLennan is een van daardie aardse engele wat ingestel is op die nood van mense om haar. En dit is by haar dat VIA en Netwerk24 se dankie-sê-ketting in die 11de episode van Die Koevert eindig.
Elanie Fourie en Hermien Louw van Samaritan's Feet.
Madri Schuch en Hettie Orffer van Youth4Life.
Liezel McLennan en van die mense na wie sy omsien.
Dié ketting begin hierdie keer by die aktrise en rolprentvervaardiger Donnalee Roberts, wat huil as sy net Samaritan's Feet noem, 'n organisasie in die Boland wat die uitdeel van skoene aan behoeftige kinders gebruik om by hul harte uit te kom.
Die leiers van die organisasie, Elanie Fourie en Hermien Louw, het nie in hul wildste drome gedink 'n swart koevert met 'n bedrag geld sal op 'n dag in hul hande beland nie. Nog minder dat hulle ook 'n koevert sal kry waarmee hulle verder seën kan uitdeel.
Dit is duidelik die vroue se uitreik na kinders kom uit die hart, net soos die werk wat Hettie Orffer en Madri Schuch van Youth4Life doen. Die lei, rig en opvoed van jong kinders doen hulle met 'n passievolle hart. Daarby glo hulle om van jong kinders leiers te maak is 'n vorm van pay it forward, want daardie kinders kweek in hul gemeenskap leiers deur die waardes oor te dra wat hulle by Schuch en Orffer leer.
Dit is dié twee vroue wat besluit het om hul aangee-koevert met R10 000 aan McLennan te oorhandig.
Die verrassingselement in die reeks dwing 'n mens om dit week ná week te kyk. Daar is geen twyfel nie dat die skeppers van Die Koevert weet hoe om 'n geheim te bewaar en op hierdie manier die weldoeners telkens onkant te betrap met 'n dankbaarheidsbedrag.